POROČILO KOMISIJE

O DELU ODBOROV V LETU 2017

Komisija v skladu s členom 10(2) Uredbe (EU) št. 182/2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (v nadaljnjem besedilu: uredba o postopku v odboru), objavlja letno poročilo o delu odborov za leto 2017.

To poročilo vsebuje pregled sprememb v sistemu postopka v odboru v letu 2017 in povzetek dejavnosti odborov. Poročilu je priložen delovni dokument služb Komisije s podrobnimi statističnimi podatki o delu posameznih odborov.

1.Pregled sprememb v sistemu postopka v odboru v letu 2017

1.1.Splošne spremembe

Kot je opisano v letnem poročilu za leto 2013 , so bili vsi postopki v odboru, ki jih je določal starejši sklep o postopku v odboru , z izjemo regulativnega postopka s pregledom samodejno prilagojeni novim postopkom v odboru, ki jih določa uredba o postopku v odboru (Uredba (EU) št. 182/2011).

Zato so v letu 2017 komitološki odbori delovali v skladu s postopkoma, določenima v uredbi o postopku v odboru, tj. svetovalnim postopkom (člen 4) in postopkom pregleda (člen 5), ter v skladu z regulativnim postopkom s pregledom, določenim v členu 5a sklepa o postopku v odboru.

Medinstitucionalni sporazum o boljši pripravi zakonodaje z dne 13. aprila 2016 opozarja na potrebo po uskladitvi regulativnega postopka s pregledom:

„Tri institucije se zavedajo, da je treba vso obstoječo zakonodajo uskladiti s pravnim okvirom, uvedenim z Lizbonsko pogodbo, pri čemer je zlasti pomembna potreba po čim hitrejši uskladitvi vseh temeljnih aktov, ki še vedno vsebujejo sklice na regulativni postopek s pregledom. Komisija bo predlog za to drugo uskladitev pripravila do konca leta 2016.“

V skladu s to zavezo je Komisija sprejela nov predlog za uskladitev temeljnih aktov, v katerih je predviden regulativni postopek s pregledom, z delegiranimi in izvedbenimi akti. Sprejela je tudi drugi predlog, ki zadeva uskladitev temeljnih aktov samo na področju pravosodja. Medinstitucionalna pogajanja o obeh spisih še potekajo. Odbor za pravne zadeve je sprejel poročilo o predlogu in dobil mandat za začetek pogajanj. Svet je 20. marca 2018 sprejel svoj splošni pristop.

Komisija je dne 26. februarja 2016 sprejela Poročilo o izvajanju Uredbe (EU) št. 182/2011. V njem je sklenila, da je pravni okvir za postopek v odboru na splošno učinkovit. Poudarila pa je tudi tedanji politični problem nepredložitev mnenja (rezultati „brez mnenja“), zlasti na nekaj zelo občutljivih področjih, kot je odobritev gensko spremenjenih organizmov. Zato in zlasti glede na izkušnje s postopkom za avtorizacijo za glifosat je predsednik Juncker v svojem govoru o stanju v Uniji septembra 2016 napovedal pobudo Komisije, ki naj bi obravnavala ta problem ter povečala odgovornost in preglednost na strani držav članic pri glasovanju v odboru, zlasti odboru za pritožbe. Komisija je 14. februarja 2017 zato sprejela predlog uredbe Evropskega parlamenta in Sveta o spremembi Uredbe (EU) št. 182/2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (COM(2017) 85 final). V predlogu so zajete številne ciljno usmerjene spremembe delovanja odbora za pritožbe, da bi se izboljšalo stanje v zvezi z nepredlaganjem mnenj na občutljivih področjih. Medinstitucionalna pogajanja o tem spisu še potekajo.

Med tremi institucijami potekajo tudi pogajanja o nezavezujočih merilih za uporabo členov 290 in 291 Pogodbe o delovanju Evropske unije zaradi razmejitve med delegiranimi in izvedbenimi akti.

Komisija se je v sporočilu Boljše pravno urejanje za boljše rezultate iz maja 2015 zavezala, da bo javno objavila osnutke besedil delegiranih aktov in osnutke pomembnih izvedbenih aktov za štiritedensko obdobje za predložitev povratnih informacij, v katerem lahko deležniki predložijo svoje pripombe. Leta 2017 je bilo na spletnem mestu Komisije „Povejte svoje mnenje“ objavljenih 165 takih osnutkov aktov, na katere je javnost lahko podala povratne informacije.

1.2.Razvoj sodne prakse

Sodišče je v sodbi z dne 20. septembra 2017 v zadevi C-183/16 (Tilly Sabco) poudarilo, da je treba upoštevati časovni okvir za predložitev osnutkov izvedbenih aktov odboru pred glasovanjem, odstopanje pa je mogoče samo v ustrezno utemeljenih primerih. V skladu s členom 3(3) Uredbe št. 182/2011 predsednik odboru predloži osnutek dnevnega reda in osnutek izvedbenega akta najhitreje 14 koledarskih dni pred sejo. Rok za predložitev se lahko v izjemnih primerih skrajša. Ta možnost je podrobneje opredeljena v Standardnem poslovniku za odbore, na podlagi katerega odbori sprejmejo svoje poslovnike. Predsednik lahko določi tudi rok, v katerem mora odbor predložiti svoje mnenje o osnutku. Roki morajo biti sorazmerni in članom odbora omogočati, da čim prej in učinkovito preučijo osnutek in izrazijo svoja stališča.

2.Pregled dejavnosti

2.1.Število odborov in sej

Pomembno je razlikovati med komitološkimi odbori in drugimi subjekti, še posebej „strokovnimi skupinami“, ki jih ustanovi Komisija sama. Slednje Komisiji zagotavljajo strokovno znanje pri pripravi in izvajanju politike in delegiranih aktov, medtem ko komitološki odbori Komisiji pomagajo pri izvajanju izvedbenih pooblastil, ki so ji bila podeljena s temeljnimi pravnimi akti. To poročilo obravnava izključno komitološke odbore. Število dejavnih komitoloških odborov v obdobju od 1. januarja do 31. decembra 2017 je bilo izračunano po področjih dejavnosti (glej razpredelnico I). Za primerjavo so navedeni tudi podatki za preteklo leto (stanje na dan 31. decembra 2016). Oddelki in sestave se ne štejejo ločeno, saj pripadajo skupnemu matičnemu odboru.